google/wiki40b huggingface dataset:
צ'רמיין הופר

קטע זה אינו מעודכן, ומאז העריכה האחרונה של הערך אירעו מאורעות הדורשים את עדכונו. כדורגלנית עבר
צ'רמיין הופר (נולדה ב-15 בינואר 1968 בג'ורג'טאון, גיאנה) היא כדורגלנית קנדית.
הופר היא מלכת השערים וההופעות בנבחרת קנדה, עם 71 שערים ב-131 משחקים. את הופעת הבכורה שלה בנבחרת היא עשתה ב-7 ביולי 1986 נגד ארצות הברית. היא השתתפה עם הנבחרת בגביע העולם 1995 ובגביע העולם 1999.
הופר שיחקה בקבוצת הכדורגל של אוניברסיטת המדינה של קרוליינה הצפונית, וכיום היא משחקת בקבוצת ניו ג'רזי וילדקטס מהדבליו-ליג. בעבר, היא שיחקה באטלנטה ביט, בשיקגו קובראס וברוקפורד דקטילס. בנוסף, היא שיחקה בנורווגיה, באיטליה וביפן.
מייקל אדמס

ביוגרפיה

מייקל אדמס גדל בקורנוול. מגיל צעיר הוא השתתף בתחרויות. בשנת 1987 הוא זכה במקום השני באליפות העולם לגיל עד 16. בשנת 1989, בגיל 17 הוא זכה באליפות בריטניה בשחמט.
בשנת 1984 הוענק לנייג'ל שורט תואר רב אמן, הוא היה רב אמן הצעיר לזמנו.
בשנת 1995 הוא הודח בחצי הגמר של אליפות העולם על ידי וישוואנתן אנאנד. ב-1996 הוא הודח מאליפות העולם על ידי בוריס גלפנד. ב-1998 הוא הודח בשלב חצי הגמר על ידי וישוואנתן אנאנד. גם ב-1999 הוא הודח בשלב חצי הגמר על ידי וישוואנתן אנאנד. ב-2004 הוא הפסיד בדו-קרב על התואר לרוסטם קסימג'אנוב.
באליפות העולם 2005 מייקל אדמס סיים במקום השביעי.
במקביל להצלחות באליפויות העולם, מייקל אדמס ניצח בתחרויות רבות.
בשנת 2005 מייקל אדמס שיחק נגד תוכנת מחשב, כאשר על כל תוצאת תיקו היה אמור לקבל 10 אלף דולר ו-25 אלף דולר על כל ניצחון. הוא חילץ תיקו בודד.
לנגבורן (נהר)

נהר הלנגבורן הוא נהר תת-קרקעי הזורם בעיר לונדון באנגליה, אשר מיקומו המדויק אינו ידוע והוא נחשב לאחד "הנהרות האבודים של לונדון".
נהר זה נתן את שמו לשכונת לנגבורן של הסיטי של העיר. מקורות ספרותיים מתארים את תוואי הנהר לאורך הרחובות פנצ'רץ', לומברד ושרבורן, אולם לא ברור היכן נשפך הנהר אל התמזה. 
בשל כיוון הרחובות, המקביל לנהר התמזה ולא ניצב אליו, מקובל להניח שה"נהר" המתואר בספרות התקופה, הוא למעשה לשון סגי נהור המתארת את תעלות הביוב העירוניות הפתוחות  שעברו באותם רחובות.
סטארסקי והאץ' (סרט)

עלילה

דייוויד סטארסקי (בן סטילר), שוטר שלוקח את עבודתו ברצינות יתרה, וקן "האץ" האצ'ינסון (אוון וילסון), ההפך שלו ושוטר שלו קשרים עם פושעים מקומיים, חוברים ביחד כדי לעצור רשת ייצור והברחת סמים, שמטרתה ייצור סם שיהיה קל להבריח ברחבי המדינה. סטארסקי והאץ' מצליחים להשיג דגימה מהסם, אך בדיקות המשטרה מעלות שזה בכלל לא סם, אלא ממתיק מלאכותי. לאחר שהשניים בטעות צורכים את הסם, וחווים את השפעתו, הם מבינים שבדיקת המשטרה טעתה, ושהם לבדם צריכים לעצור את רשת ההברחה. לשניים עוזרים חבריו הפושעים של האץ'.

ביקורות

רבים סבורים כי הסרט, למרות שהיה מצחיק ומותח, לא הצליח לשחזר את הקסם של סדרת הטלוויזיה, על אף שזו הייתה כוונתו.
לגעת באושר

עלילה

העלילה עוקבת אחר עפרה אברהם (שרון דוראני), בחורה ענייה יתומה מאב, אשר נזקקת לכסף במטרה לממן ניתוח דחוף לאמהּ החולה. כאשר עפרה כמעט ומאבדת את תקוותה, מציעה לה אירית סופר (נטע הבר) לממן את ניתוח אמה, אם עפרה תשמש אם פונדקאית לה ולבעלה, נדב (דן תורג'מן), אשר אינם מצליחים להביא ילד לעולם עקב עקרותה של אירית. עפרה מסכימה לעבור את ההפריה, ונמצאת תחת תנאי, אסור לה לפגוש את נדב. בשלבי ההריון חייה של עפרה משתנים מקצה אל קצה, וועל אף שהיא מאורסת לנתי (שרון פרנס), היא מתאהבת בגבר נשוי, כאשר אינה יודעת שזהו נדב, אבי בנה. סביב דמויות מרכזיות אלה ניצבות דמויות שונות, אשר יוצרות ביניהן סיפורי חברויות, בגידה, אהבה ושנאה.

הפקה

צילומי הסדרה צולמו באולפני נווה אילן וכמה מצילומי החוץ צולמו במבשרת ציון. יחסית לאותם ימים נחשבה הסדרה לבין הראשונות והבודדות שמצולמת בסאונד דולבי דיגיטל ובאמצעות מצלמות קולנוע שטרם נראו בהפקות ישראליות. חברת דרסט הפקות שכרה מספר מצלמות מאולפני סרטי יוניברסל על מנת להתאים את הסדרה לסטנדרט הצילום של הטלנובלות הארגנטינאיות והמקסיקניות ששודרו באותה תקופה בישראל. הסדרה אף שודרה במספר גדול של מדינות ותורגמה ליותר מ-16 שפות. המדינות בהם שודרה הסדרה הן, פולין, הונגריה,צ'כיה, איטליה, ספרד, קפריסין, מלטה, קנדה, ארצות הברית, קולומביה, ארגנטינה, יפן,פינלנד, אוסטריה, קרואטיה והולנד.

עונה שנייה

הסדרה הייתה אמורה לעלות לעונה שנייה. בשנה האחרונה לאחר שהסדרה ירדה מהמסך ולחיי האהבה כבר עלתה לשידור נעשו ניסיונות רבים להביא למרקע עונה חדשה של הסדרה.
"דרסט", חברת ההפקה של הסדרה, ניהלה מגעים עם מספר גופי שידור בשני מסלולים עיקריים: שידור הסדרה ברצועה יומית בערוץ 2 או שידור הסדרה בשני גופי שידור שאינם מתחרים – ערוץ עשר ו- YES.
בסופו של דבר, המגעים הללו לא הבשילו וב"דרסט" מצאו פתרון אחר, הסדרה הייתה אמורה לעלות בסלולר בחברת אורנג' בפרקים באורך 3 דקות, לבסוף גם זה לא יצא לפועל.
אייל אציל

תפוצה ומקומות מחיה

האייל האדמוני חי באירופה, באסיה ובצפון אפריקה. הוא נפוץ ברוב יערות אירופה ובאסיה בין טורקיה לקשמיר. האייל האדמוני הובא על ידי האדם לאוסטרליה, לניו זילנד ולאמריקה הדרומית ובאזורים אלה אוכלוסייתו של האייל האציל משגשגת.
על-פי ממצאים ארכאוזואולוגיים, האייל האדמוני היה מצוי גם בארץ ישראל, ונעלם ממנה לא יאוחר מהמאה ה-16 לספירה. 
האייל האדמוני חי בעיקר ביערות (גם בנשירים וגם במחטניים) ובערבות עשב.

תזונה

כמו כל קרוביהם, האיילים האדמונים הם צמחוניים ומעלי גירה מובהקים. הם ניזונים מעשב, עלים, פרחים, פירות וקליפות עצים.

מאפיינים פיזיים

גובהם בכתפיים של הזכרים הוא בין 1.3–1.7 מטרים (4.3–5.6 רגל). משקלם מגיע עד 300 קילוגרם (660 ליברות) ואורך גופם מקצה האף ועד זנבם הקצרצר מגיע עד 2.5 מטר. אורך קרניו המסועפות של הזכר מגיע עד 120 סנטימטרים (47 אינץ'). מבנה גופה של הנקבה עדין יותר ויותר קליל. צבעם הוא חום-אדמדם.

רבייה וחיזור

עונת הרבייה היא הסתיו. הזכרים נאבקים זה בזה בנגיחות בקרניהם המסועפות והמנצח זוכה בנקבות ואוסף סביבו הרמון שלם.
לאחר הריון הנקבה אשר נמשך 25–35 שבועות הנקבה עוזבת את העדר למקום מסתור שקט ובטוח בו היא תוכל להמליט. בהמלטה מגיח לעולם עופר יחיד ודי מפותח: רואה, שומע, פרוותי ולאחר זמן קצר הוא יכול כבר לקום על רגליו ולהתחיל ללכת.
פרוותו של העופר צבועה בחום בהיר ומנוקדת בנקודות לבנות וכך הוא מוסווה בין עצי היער על רקע האור והצל וקשה לראותו כי קרני האור נשברות על גופו.
כשהוא נולד, העופר צמוד לקרקע ולא זז בכלל. כל פרק זמן באה אמו ומיניקה אותו. לאחר כשבועיים חוזרים העופר עם אמו לעדר. 
האיילה מיניקה את העופר במשך כשבעה חודשים. תוך כדי היניקה העופר כבר מתחיל לאכול עשב ופרוותו הולכת ומתכהה בבוא הסתיו, וקרניו של העופר מתחילות לבצבץ. בגיל 6–7 יגיעו הזכרים לממדים המתאימים וקרניהם יגדלו לתפארת.

האייל והאדם

במשך שנים רבות היה ציד האיילים ענף ספורט מקובל באירופה ואוכלוסייתם התמעטה. כיום האיילים האצילים מוגנים על פי החוק. עם התמעטות אויביהם הטבעיים התרבו האיילים האצילים יתר על המידה מעבר ליכולת מקומות המחיה שלהם ונוצרה בעיה של התפוצצות אוכלוסין. כדי למנוע תופעה זו, רשויות שמורות הטבע באירופה מספקות רישיונות לציד איילים מבוקר. מכך נהנים שני הצדדים - הרישיונות לציד האיילים מכניסים הכנסה נאה לרשויות שמורות הטבע, ובמקביל מווסתים את אוכלוסיית האיילים האצילים.
בישראל החלו לגדל את האייל האדמוני לצורך בשרו. בעניין כשרותו, ישנו פולמוס בקרב הרבנים בארץ.

אויבים

אויביהם הטבעיים העיקריים של האייל האדמוני הם הדוב, הזאב, והגרגרן. את העופרים טורפים יונקים יותר קטנים כמו השונר והשועל.
האייל רץ מהר מאוד ומסתמך על מהירותו הרבה. אם זה לא עוזר, האייל משתמש בקריאות ובנהמות, ואם גם זה לא עוזר האייל ינגח בקרניו האדירות. הנקבות נטולות הקרניים מסתמכות על ריצתן המהירה.
תחבורה בדרום סודאן

מערכת התחבורה בדרום סודאן היא אחת מבין מערכות התחבורה הכי פחות מפותחות ברחבי העולם.

כבישים מהירים

רוב הדרכים המהירות בדרום סודאן הן דרכי עפר. ורוב הדרכים שמקשרות את עיר הבירה, ג'ובה, עם ערים אחרות במדינה ומחוצה לה אינן סלולות באספלט.
ב-12 בספטמבר 2012, נחנכה הדרך הסלולה הראשונה בדרום סודאן לאחר קבלת עצמאותה. דרך זו שאורכה 192 ק"מ, מקשרת את עיר הבירה ג'ובה עם העיר נימיול כחלק מפרויקט של הסוכנות האמריקנית לפיתוח בינלאומי לסלילת כביש מג'ובה לעיר גולו באוגנדה, שאמורה להקל על ייבוא וייצוא סחורות מדרום סודאן לשכנותיה ולחזק עימן את הקשר.

רכבות

בדרום סודאן קיימים 248 ק"מ של מסילות ברזל ברוחב צר סטנדרטי (1,067 מ"מ) בקו יחיד המחבר את ואו עם העיר הסודאנית באבונוסה. הקו ניזוק במלחמת האזרחים הסודאנית השנייה ושופץ במימון האו"ם.

תעופה

שדה התעופה העמוס ביותר במדינה הוא שדה התעופה ג'ובה ממנו יוצאות טיסות לאנטבה, ניירובי, קהיר, אדיס אבבה וחרטום. בנוסף מהווה כמעוזה של חברת פידר איירליינס. שדות תעופה בינלאומיים נוספים הם: שדה התעופה מלאקל ממנו יוצאות טיסות שבועיות לאדיס אבבה וחרטום, שדה התעופה ואו עם טיסה שבועית לחרטום ושדה התעופה רומבק עם טיסה שבועית לחרטום.
דרום סודאן איירליינס, מספקת שירות לנימיול ואקובו, בשניהם מסלול ההמראה אינו סלול. קיימים עוד מספר שדות תעופה קטנים בדרום סודאן ובכולם מסלולי המראה לא סלולים.
נג'מה סדיק

ביוגרפיה

סדיק נולדה ב-1943 בבנגל, הודו הבריטית, וגדלה במזרח פקיסטן (היום בנגלדש) בסביבה חקלאית אשר השפיעה על חשיבתה בהמשך חייה. היא למדה בבית ספר תיכון בדאקה. לאחר שנישאה, עברה לקראצ'י שם התחילה לעבוד בתור קופירייטרית במשרד פרסום. כאשר הייתה בת 19 היא ערכה את תערוכת הציורים הראשונה שלה בקראצ'י.
סדיק החלה לעבוד כעיתונאית עבור מספר עיתונים, בתחילה בעיתון היומי "Dawn" ולאחר מכן עבד גם ב"The News", "The News International", וב-"The Nation".
בשנת 1975, כשהיא מוטרדת מהיקף הפרות זכויות האדם במדינתה, סדיק, יחד עם שבע נשים אחרות הקימה עמותה בשם שירקאט גאה. היא גם הקימה את פורום פעולת נשים (WAF) בפקיסטן ב-1981, יחד עם חברות מייסדות שביניהן פארידה שהיד והינה ג'ילאני. הן היו מונעות מהחוקים שקבע אז הגנרל זיא אל-חאק, ששלט אז כנשיא פקיסטן במשטר צבאי. הוא ביקש לאסלם את פקיסטן, והעביר בין היתר מגוון חוקים נגד זכויות נשים. היא יסדה את "WE", מגזין שבועי של עיתון "The News", אשר סקר קשת רחבה של נושאים. לאחר שעזבה את העיתון, היא עבדה בתור עיתונאית עצמאית עבור מספר עיתונים, וכתבה על נושאים הקשורים לזכויות האדם, מגדר, והסביבה. אחרי שהיא הפסיקה לעבוד בעיתונים, היא הקדישה את זמנה בעיקר בקידום הפעילות של שירקאט גאה ו-WAF.
סדיק הייתה מתנגדת חריפה לגידול מהונדס גנטית (GMO) וכן של חקלאות תאגידית בינלאומית. היא הייתה אחת מהראשונות לחקור את נושא ההנדסה הגנטית, והיא קיימה פעילות לקידום חקלאות זעירה אורגנית.

פרסומים

סדיק פרסמה ספרים ומאמרים רבים, ביניהם How They Run Pakistan, How They Run the World, How They Kill the World, Financial Terrorism, ו-Ground Realities. מאמרים שלה נכללו גם בכתבי עת וספרים בינלאומיים. בעת מותה, היא עסקה בעריכת תרגום לאנגלית של עבודתה של אמה סיידה פטימה סדיק, על הקוראן. אמה הייתה האישה המוסלמית היחידה מהודו המאוחדת שהחזיקה בשני תוארי דוקטור מבריטניה.
קופאי

קופאי הוא אדם שעיסוקו קבלת תשלום תמורת מוצר או שירות הניתן ללקוח. המקצוע קרוי על שם הקופה, שהיא עמדת העבודה של הקופאי. קופאי עובד בחנות, לשם גביית תשלום על המוצרים הנמכרים בה, בבית קולנוע, לשם מכירת כרטיסי כניסה, בארגוני שירות שונים (כגון סוכנות לביטוח) לשם קבלת תשלום בעבור השירות ועוד.
הקופאי עושה את מלאכתו בישיבה או בעמידה, בהתאם למקובל בבית העסק. את התשלום מקבל הקופאי במגוון אמצעי תשלום: במזומנים, בכרטיס אשראי, בהמחאה, בתווי קנייה ועוד. עם קבלת התשלום בודק הקופאי את אמינותו, בהתאם לשיקול דעתו: בדיקה ששטרות אינם מזויפים, בדיקת זהותו של משלם בהמחאה והתאמתה לפרטי ההמחאה, וכדומה. 
עם קבלת התשלום מקבל הלקוח את הסחורה שרכש, וכן קבלה שמפיק הקופאי ומתארת את הסחורה שנרכשה ואת הסכום ששולם תמורתה. לעיתים מצורפת לקבלה גם חשבונית מס, ולעיתים משמש מסמך אחד לשתי המטרות. 
כאשר הלקוח מגיע אל הקופאי עם מוצרים אחדים, נדרש הקופאי גם לסכם את מחיר כל המוצרים, כדי לומר ללקוח את הסכום שעליו לשלם תמורת מוצרים אלה. לשם רישום פרטי המוצרים שנרכשו וסיכום מחיריהם, משמשת את הקופאי לעיתים קרובות קופה רושמת, לעיתים משמש לכך מחשב אישי שבו מותקנת תוכנה לשירות הקופאי, ולעיתים משמש אותו פנקס שבו הוא כותב בכתב ידו את פרטי המכירה. בחנויות מזון כוללת לעיתים פעולת הקופאי גם שקילה של מזון לשם קביעת מחירו, ולשם כך כוללת עמדת העבודה של הקופאי גם מאזניים.
בקופה מצטברים לעיתים סכומי כסף גדולים, ולכן ניתנת לעיתים לקופאי הגנה מפני גניבה ושוד, באמצעות מניעת גישה אל אזור הקופה, למעט דרך חלון ובו פתח המאפשר העברת אמצעי תשלום וקבלת אישור על ביצוע התשלום. 
קופאים נמצאים בסיכון לפציעות במפרקי הידיים ובכתף בשל התנועות החוזרות והנשנות שעבודתם מצריכה, כגון הזנת מידע בהקשה על מקלדת או קריאת קוד המוצר באמצעות סורק מתאים. 
בחנויות גדולות עובדים קופאים אחדים, העוסקים רק בכך. בחנויות קטנות הקופאי עוסק במשימות נוספות, ובפרט מתן שירות ללקוח לפני המכירה ואחריה. בנוסף לחנויות, שהן מעסיק עיקרי של קופאים, מועסקים קופאים במקומות נוספים העוסקים בגביית כספים, כגון בבית קולנוע, שם מוכר הקופאי את כרטיסי הכניסה, בסוכנות ביטוח, שם גובה הקופאי את התשלום תמורת פוליסות הביטוח, ובסניף בנק, שבו מקבל הקופאי הפקדות מהלקוחות ופורע המחאות המוגשות לו (לעיתים קרוי הקופאי בבנק בשם אחר, כגון טלר או כספר). 
בעסק המעסיק קופאים אחדים, קיים גם תפקיד של קופאי ראשי. המשובץ בתפקיד אינו עוסק, בדרך כלל, במתן שירות ישיר כקופאי לקהל הקונים, אלא עוסק בניהול הקופאים ובתמיכה בהם: אספקת מטבעות כאשר אלה אוזלות בקופה, איסוף אמצעי התשלום בסוף המשמרת, טיפול בביטול של רישום מוטעה או מיותר שנעשה בקופה וכדומה.
מנחם דוידוביץ'

הרב מנחם דוידוביץ' (ד' באדר ה'תרפ"ח, 25 בפברואר 1928 - כ"ג בסיוון ה'תשע"ז, 17 ביוני 2017) היה סופר סת"ם ידוע. נחשב בעדה החרדית לסמכות הלכתית ומקצועית בתחום. ספר "תיקון קוראים" שהוציא לאור הפך לאב-טיפוס של מרבית ספרי התורה בימינו.

ביוגרפיה

נולד במינכן שבגרמניה לדוד ולהנדל. בהיותו בן עשר עלה עם הוריו לארץ ישראל ומשפחתו התגוררה בפרדס חנה. לאחר מכן עברה לירושלים, שם למד אצל הרב יוסף צבי דושינסקיא. התקרב גם לאדמו"ר הרב אהרון ראטה בעל ה'שומרי אמונים', שהיה לרבו המובהק. לאחר פטירתו הפך לחסיד של חתנו הרב אברהם יצחק קאהן, בעל 'דברי אמונה', שייסד את חסידות תולדות אהרן. ולאחר פטירתו עבר לחסידות תולדות אברהם יצחק.
לאחר נישואיו החל לעסוק במלאכת הסת"ם. במשך כחמישים שנה שימש כסופר של 'בד"ץ העדה החרדית'. הרב יצחק יעקב וייס - גאב"ד העדה החרדית מזכיר את דעתו בענייני סתם בספריו 'מנחת יצחק'. הוא כתב כ-26 ספרי תורה, ובכללם ספר התורה של האדמו"ר מתולדות אהרן. שימש גם כבעל קורא של האדמו"ר.
מסר שיעורים בהלכות סת"ם, ופרסם מאמרים בנושא. הוציא קונטרס על ספר "משנת סופרים" של הרב ישראל מאיר הכהן. בשנת ה'תשע"ה הוציא את הספר "מנחת הסופר" - חידושי דינים ופלפולים בדיני סת"ם.
היה קנאי בהשקפתו. השתתף במשמרת הצניעות בשכונת מאה שערים ובמאבקי דת שונים, ואף נעצר עקב כך.
נפטר בן 89, בשבת שלח לך, כ"ג בסיוון ה'תשע"ז. הלווייתו נערכה במוצאי שבת, והוא נקבר בהר הזיתים.
ניקול הייזלט

ביוגרפיה

ניקול הייזלט נולדה בסיינט פיטרסברג, פלורידה.
באליפות הפאן פסיפיק בשחייה שנערכה בטוקיו, יפן בשנת 1989 זכתה הייזלט במדליית זהב במשחה שליחות 4x100 מטר חופשי (3:43.63 דקות) ובמדליית ארד במשחה ל-100 מטר חופשי (55.99 שניות). 1989 Pan Pacific Swimming Championships

אלופת עולם

באליפות העולם בשחייה שנערכה בפרת', אוסטרליה בשנת 1991 זכתה הייזלט בשלוש מדליות זהב. במשחה ל-100 מטר חופשי בתוצאה של 55.17 שניות, לפני קתרין פלווינסקי מצרפת (55.31 שניות) וז'ואנג יונג מסין (55.65 שניות), במשחה שליחות 4x100 מטר חופשי בתוצאה של 3:43.26 דקות, לפני גרמניה (3:44.37 דקות) והולנד (3:45.05 דקות) ובמשחה שליחות 4x100 מטר מעורב בתוצאה של 4:06.51 דקות, לפני אוסטרליה (4:08.04 דקות) וגרמניה (4:10.50 דקות). בנוסף, היא סיימה במקום הרביעי במשחה ל-200 מטר חופשי בתוצאה של 2:01.13 דקות, אחרי המנצחת היילי לואיס מאוסטרליה (2:00.48 דקות). היא וחברותיה פסלו במשחה שליחות 4x200 מטר חופשי.
באליפות הפאן פסיפיק בשחייה שנערכה באדמונטון, קנדה באוגוסט אותה שנה זכתה הייזלט ב-6 מדליות, מתוכן 4 זהב ו-2 כסף והייתה לשחיינית המצטיינת של האליפות. מדליות זהב במשחה ל-200 מטר חופשי (2:00.31 דקות), במשחה שליחות 4x100 מטר חופשי (3:43.67 דקות), במשחה שליחות 4x200 מטר חופשי 8:03.70 דקות ובמשחה שליחות 4x100 מטר מעורב (4:05.98 דקות). שתי מדליות כסף במשחה ל-100 מטר חופשי (55.68 שניות) ובמשחה ל-200 מטר מעורב אישי (2:16.53 דקות). 1991 Pan Pacific Swimming Championships

אלופה אולימפית

באולימפיאדת ברצלונה (1992) זכתה הייזלט בשלוש מדליות זהב. במשחה ל-200 מטר חופשי בשיא אמריקאי חדש של 1:57.90 דקות (35 מאיות השנייה איטי משיא העולם של הייקה פרידריך), לפני השחייניות מגרמניה פרנציסקה ואן אלמסיק (1:58.00 דקות) וקרסטין קילגס (1:59.67 דקות) ובכך הייתה לשחיינית הראשונה מארצות הברית ששוחה משחה זה מתחת ל-1:58 דקות, במשחה שליחות 4x100 מטר חופשי בשיא עולם חדש של 3:39.46 דקות, לפני סין (3:40.12 דקות) וגרמניה (3:41.60 דקות) ובמשחה שליחות 4x100 מטר מעורב בשלב המוקדמות (הרביעייה האמריקאית זכתה במדליית זהב בשלב הגמר). נוסף לכך, היא סיימה במקום הרביעי במשחה ל-100 מטר חופשי בתוצאה של 55.19 שניות, אחרי המנצחת זואנג יונג מסין (54.64 שניות) ובמקום ה-17 במשחה ל-200 מטר מעורב אישי בתוצאה של 2:17.40 דקות.
באליפות הפאן פסיפיק בשחייה שנערכה בקובה, יפן בשנת 1993 זכתה הייזלט בשתי מדליות זהב במשחה שליחות 4x100 מטר חופשי (3:43.56 דקות) ובמשחה שליחות 4x200 מטר חופשי (8:06.28 דקות) ובמדליית כסף במשחה ל-200 מטר חופשי (1:58.95 דקות). 1993 Pan Pacific Swimming Championships
באליפות העולם בשחייה שנערכה ברומא, איטליה בשנת 1994 זכתה הייזלט בשתי מדליות. מדליית כסף במשחה שליחות 4x100 מטר חופשי בתוצאה של 3:41.50 דקות, אחרי הרביעייה מסין שקבעה שיא עולם חדש 3:37.91 דקות ולפני גרמניה (3:42.94 דקות). מדליית ארד במשחה שליחות 4x200 מטר חופשי בתוצאה של 8:03.16 דקות, אחרי סין שקבעה שיא עולם חדש (7:57.96 דקות) וגרמניה (8:01.37 דקות). נוסף לכך, היא סיימה במקום החמישי במשחה ל-200 מטר חופשי בתוצאה של 2:00.30 דקות, אחרי המנצחת ואן אלמסיק שקבעה שיא עולם חדש (1:56.78 דקות) ובמקום השישי במשחה ל-200 מטר מעורב אישי בתוצאה של 2:16.58 דקות, אחרי המנצחת לו בין מסין (2:12.34 דקות).
חיים אל

חיים אל (נולד ב-8 בינואר 1972) הוא זמר ישראלי בסגנון ים תיכוני.

ביוגרפיה

אל החל את הקריירה המוזיקלית שלו כנער, בסוף שנות ה-80. קולו נחשב צלול ומיוחד, הזמר הטורקי איזידור כינה אותו "נער הזהב". 
בסוף שנות ה-80 הצליח שירו "איסטנבול-ג`רוזלם", מאלבומו הראשון "נער הזהב", להגיע למקום הראשון במצעד של הטלוויזיה הממלכתית הטורקית וזכה לסיקור רב בטורקיה.] את שיריו של אל כותבים פזמונאים נודעים כמו דני שושן, דוד זיגמן, אלי קפה, יוסי גיספן ואחרים.
זמרים רבים בז`אנר הים תיכוני כגון ליאור נרקיס, מושיק עפיה, קובי פרץ ואחרים קיבלו השראה משיריו של חיים אל והוא נחשב לדמות מוערכת מאוד בסוגה מוזיקלית זו.]
אל הוציא שישה אלבומים. בנוסף השתתף ב-15 אלבומים בהם ביצע שירים עם אמנים שונים.
אלבומו האחרון של חיים אל נקרא "את מנצחת", ובו ביצע דואט משותף עם שלומי שבת, שיר שזכה להצלחה בתחנות הרדיו.
לאחרונה הוציא אל שני תקליטי שדרים, "מה איתי, מה איתך" ו"למענך", שזוכים להשמעות ברדיו.
חיישן אפקט הול

חיישן אפקט הול הוא מתמר אשר משנה את מתח המוצא שלו כתגובה לשינויים בשדה מגנטי. חיישני אפקט הול נפוצים כחיישני קרבה, מיקום, מדידת מהירות, וחיישני זרם.
בגרסה הפשוטה שלו, החיישן פועל כמתמר אנלוגי, ומחזיר ישירות מתח. בשדה מגנטי קבוע, המרחק שלו מפלטת הול ימדד בעזרת עצמת המתח. באמצעות שימוש בקבוצה של חיישנים, המיקום היחסי של המגנט יכול להגזר.
חשמל הנישא לאורך מוליך ייצר שדה מגנטי המשתנה עם הזרם, וחיישן אפקט הול ישמש למדידת הזרם ללא הפרעה למעגל החשמלי. בדרך כלל, החיישן מחובר לליבה או למגנט קבוע אשר מקיף את המוליך אשר נרצה למדוד.
לעיתים תכופות, חיישן אפקט הול מחובר למעגל המאפשר למכשיר לפעול באופן דיגיטלי (מצבים כבוי או דלוק בלבד), וייקרא מתג בצורה זו. בתעשייה נפוץ היישום שלהם כמפסקי גבול לבוכנות פנאומטיות. החיישנים משמשים גם במוצרי צריכה, למשל עבור מדפסות מחשב, על מנת לגלות כאשר חסר נייר או כיסויים פתוחים. כאשר נדרשת אמינות גבוהה, הם משמשים גם למקלדות.
חיישני אפקט הול משמשים בעיקר לתזמן את מהירות של גלגלים ומיסבים, כמו תזמון של מנוע בעירה פנימית, טכומטר, ומערכות למניעת נעילה. הם משמשים גם במנועי זרם ישר ללא מברשות, על מנת לגלות את המיקום של המגנט הקבוע.
על החוף

תקציר העלילה

בשנת 1964 בעקבות מלחמת עולם שלישית גרעינית מושמדת אוכלוסיית חצי הכדור הצפוני על ידי נשורת גרעינית. זרמי הרוח מניעים את ענן הנשורת לכיוון חצי הכדור הדרומי בו נמצאת אוסטרליה.
צוללת אמריקאית בפיקודו של דווייט טאוארס (גרגורי פק) מגיעה לנמל מלבורן באוסטרליה. הוא יודע כי אשתו ושני ילדיו נספו וכי ענן הנשורת מתקרב לאוסטרליה.
הוא נפגש עם סגן פיטר הולמס מחיל הים האוסטרלי (אנתוני פרקינס) הנשוי למרי (דונה אנדרסון) ואב לתינוקת ג'ניפר. הם מכירים לו את קרובתם מוירה דווידסון (אווה גרדנר), אשה משוחררת ומכורה לאלכוהול ועד מהרה מתפתחת אהבה בין שניהם. הוא נפגש גם עם ג'וליאן אוסבורן (פרד אסטר), מדען אוסטרלי המודאג מעליית רמת הרדיואקטיביות באוסטרליה.
טאוארס מקבל פקודה להגיע עם הצוללת לנמל סן דייגו ולברר את מקורם של שידורי מורס חסרי פשר הנקלטים משם. הוא מגיע לשם ושולח מהצוללת את קצין הקשר המוגן בביגוד מונע קרינה. רחובות העיר שוממים ועד מהרה מגלה הקצין כי מקור השידור הוא בקבוק קוקה קולה הנשען על מכשיר מורס ומחובר לתקרה בחוט המושך את הבקבוק עם זרמי הרוח מהאוקיינוס וכך מופעל מכשיר המורס.
טאוארס ממשיך לסן פרנסיסקו, עובר תחת גשר הזהב השומם ומשקיף דרך פריסקופ על רחובות העיר השוממים.
המצב במלבורן מתדרדר, רמת הרדיואקטיביות עולה והשלטונות מחליטים לחלק גלולות רעל לתושבים היודעים שגורלם נחרץ, כדי שלא יסבלו ממחלת הקרינה הגורמת לסבל רב ולגסיסה איטית. כשנשאל ג'וליאן אוסבורן איך פרצה המלחמה הוא אומר: "המלחמה פרצה כשהאנשים קבלו את הרעיון האידיוטי שהם יכולים להשיג שלום על ידי הצטיידות בנשק אטומי. במקום מסוים התבונן טיפש במסך הרדאר וחשב שראה משהו. הוא ידע שאם יהסס מספר שניות מדינתו תימחק ואז לחץ על הכפתור וכל העולם השתגע". אוסבורן משתתף במרוץ מכוניות וזוכה במקום ראשון לאחר ששאר המשתתפים נהרגים בתאונות שונות תוך נהיגה פראית מאחר שאין להם מה להפסיד. לאחר ה"זכייה" הוא חוזר למוסך בביתו סוגר את הדלתות, מפעיל את מכונית המירוץ שלו ומתאבד משאיפת פחמן חד-חמצני.
פיטר הולמס משכנע את אשתו לבלוע את גלולות הרעל ולתת אותן גם לבתם ג'ניפר.
אחד מאנשי צוותו של טאוארס מפתח סימני מחלת קרינה. בסצנת הסיום הוא נפגש בנמל עם מוירה והיא מבקשת ממנו להישאר כדי שימותו ביחד אולם אנשי צוות הצוללת מחליטים לחזור לארצות הברית ולמות שם. בסוף הסרט נראים רחובות מלבורן הנטושים ובהם הכתובת: יש לנו עדיין זמן...אח".
ערוער (מואב)

ערוער הייתה עיר עתיקה ששכנה על גדתו הצפונית של נחל ארנון בעבר הירדן המזרחי. מכונה "ערוער אשר על שפת נחל ארנון" כדי להבדילה מהערים האחרות שנקראו בשם ערוער. מזוהה עם ח'רבת ערער, כ-5 ק"מ מזרחית דרומית לדיבון. 
העיר שימשה קצה גבול ממלכתו של סיחון ובהמשך קצה גבול נחלת שבט ראובן. ככל הנראה היא ערוער שנבנתה על ידי בני גד יחד עם ערים נוספות בימי משה. פרשני המקרא וחוקריו נתנו לתופעה זאת הסברים שונים. שניים מגיבורי דוד, שמע ויעיאל, באו מערוער. במפקד שערך דוד בסוף ימיו החלו הפוקדים את ספירתם ב"ערוער... אשר בתוך הנחל" ששימשה כאמור כגבול הדרומי ומשם פנו צפונה. היישוב נזכר במצבת מישע כעיר מבוצרת אשר בנה מלך מואב מישע לאחר שמרד בממלכת ישראל, לה היה משועבד. נראה שמאוחר יותר שבה לידי ישראל, אך בהמשך הוכתה על ידי חזאל מלך ארם. בתקופת יותם מלך יהודה וירבעם מלך ישראל ישב בערוער בלע בן עזז מבני שבט ראובן. יש מפרשים שלא ישב בערוער ממש אלא בסביבתה. ערוער מוזכרת בנבואת הפורענות של ירמיהו על מואב.
פתחה נגסט

פתחה נגסט (בגעז: ፍትሐ ነገሥት, בעברית: "חוק המלכים") הוא ספר אשר נכתב במצרים במהלך 1240 על ידי הסופר הקופטי אבו אלפאדל אבן אלעסאל ('Abul Fada'il Ibn al-'Assal) בשפה הערבית שיותר מאוחר תורגם לשפת הגעז ונהפך לחוקה הרשמית של האימפריה האתיופית.

כחוקה

האזכורים הראשונים של הספר בשפת הגעז היה בשנת 1450 תחת שלטונו של הקיסר זרע יעקב. אך הספר נהפך לחוקה רק כאשר עלה לשלטון הקיסר סרצה דנגל ב-1563. הגרסה האתיופית של הספר אינה כוללת בתוכה את הערות של הסופר המקורי יחד עם זאת נוספו לו הגרסאות האתיופיות של הספרים שממנו הוא נלקח וכך זכה לשמו "חוק המלכים" חוקה כתובה ראשונה לאימפריה האתיופית. הפתחה נגסט במהלך שנות שלטונו של יורש העצר טפרי מקונן ב-1921 כונה על ידו כספר אכזרי וחסר תועלת, טפרי ניסה לשנותו והוסיף לו תיקונים מודרניים אך בגלל ההתנגדות הוא לא ביטל אותו, ב-1931 כאשר הומלך בשם היילה סלאסי הוא ביטל אותו לגמרי וחוקק חוקה מודרנית חדשה.
פריץ זרניקה

תחילת דרכו והשכלתו

זרניקה נולד ב-16 ביולי 1888 באמסטרדם, הולנד. שני הוריו היו מורים למתמטיקה, אביו אף חיבר ספרי לימוד בתחום זה. זרניקה חלק באהבתו של אביו לפיזיקה וכילד נהג לעשות ניסויים בתחום זה. בשנת 1905 הוא החל לימודיו לתואר ראשון בכימיה כחוג ראשי וכן פיזיקה ומתמטיקה, באוניברסיטת אמסטרדם. בשנת 1908 זכה במדליית זהב מאוניברסיטת חרונינגן על עבודה בתחום הסתברויות. בשנת 1912 זכה בפרס מן החברה ההולנדית למדעים, על עבודה בתחום בוהק בגזים, תחום בו אף כתב את עבודת הדוקטורט שהוגשה בשנת 1915.
בשנת 1913 הוא הפך לעוזר מחקר של יקובוס קפטיין באוניברסיטת חרונינגן. בשנת 1914 הוא פיתח יחד עם ליאונרד אורנשטיין את משוואת אורנשטיין-זרניקה, המיושמת לחישוב פונקציות קורלציה בתאוריית הזורמים תחת הנחות קירוב שונות.

קריירה אקדמית

עם סיום לימודי תואר שלישי, זרניקה קיבל משרת מרצה בפיזיקה תאורטית בחרונינגן ובשנת 1920 הוא הפך פרופסור מן המנין באותה אוניברסיטה.
בשנת 1930 זרניקה ניהל מחקר בתחום הרחבות ספקטרליות וגילה כי אותם קווים המכונים "קווי רוחות" המופיעים מימין ומשמאל לכל קו עיקרי בספקטרום נוצרים באמצעות סריג עקיפה, כאשר הפאזה שלהם מוסטת מזו של הקו העיקרי ב-90 מעלות. בשנת 1933, בקונגרס לפיזיקה ולרפואה שנערך בעיר וחנינגן, זרניקה הציג לראשונה את טכניקת קונטרסט פאזה במיקרוסקופיה. הוא הרחיב את שיטתו כדי לבדוק את צורת מראות קמורות. תגליתו שימשה כבסיס למיקרוסקופ קונטרסט פאזה הראשון שנבנה בתקופת מלחמת העולם השנייה.
תרומה בולטת נוספת שלו בתחום האופטיקה קשור בתיאור יעיל של פגמים בדימות, או אברציות אופטיות במכשירי דימות כגון מיקרוסקופים וטלסקופים. ייצוג אותם פגמים בדימות התבסס בתחילה על תאוריה שפותחה על ידי המתמטיקאי הגרמני לודוויג זיידל במחצית המאה ה-19. הייצוג של זיידל היה מבוסס על הרחבת טור חזקות ולא איפשר הבחנה ברורה בין סוגים שונים וסדרי גודל שונים של פגמים. פולינום זרניקה נותן פתרון לבעיה שנחקרה תקופה ארוכה של ה"איזון" האופטימלי של פגמים שונים במכשיר אופטי. מאז שנות ה-60 פולינום זרניקה נמצא בשימוש נרחב בתכנון עדשות, במטרולוגיה ובניתוח תמונות.
עבודתו של זרניקה עוררה עניין בתאורית קוהרנטיות, במחקר מקורות אור קוהרנטיים בחלקם. בשנת 1938 הוא פרסם נגזרת פשוטה יותר למשפט ון קיטרט, הידוע היום בשם משפט קיטרט-זרניקה.

מותו

זרניקה נפטר בבית חולים באמרספורט בשנת 1966, לאחר שהיה חולה בשנים האחרונות לחייו.